CELEX: 32021R0426
Language: fi
Date: 2021-03-10 00:00:00
Title: Komission täytäntöönpanoasetus (EU) 2021/426, annettu 10 päivänä maaliskuuta 2021, täytäntöönpanoasetuksen (EU) N:o 1263/2011 oikaisemisesta siltä osin kuin on kyse Lactococcus lactis (NCIMB 30160) -valmisteen hyväksymisestä kaikkien eläinlajien rehun lisäaineena (ETA:n kannalta merkityksellinen teksti)

11.3.2021   
               
               
                  FI
               
               
                  Euroopan unionin virallinen lehti
               
               
                  L 84/18
               
            
         KOMISSION TÄYTÄNTÖÖNPANOASETUS (EU) 2021/426,
         annettu 10 päivänä maaliskuuta 2021,
         täytäntöönpanoasetuksen (EU) N:o 1263/2011 oikaisemisesta siltä osin kuin on kyse Lactococcus lactis (NCIMB 30160) -valmisteen hyväksymisestä kaikkien eläinlajien rehun lisäaineena
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eläinten ruokinnassa käytettävistä lisäaineista 22 päivänä syyskuuta 2003 annetun Euroopan parlamentin ja neuvoston asetuksen (EY) N:o 1831/2003 (1) ja erityisesti sen 9 artiklan 2 kohdan,
         sekä katsoo seuraavaa:
         
                     (1)
                  
                  
                     
                        Lactococcus lactis NCIMB 30160 -valmisteen käyttö kaikkien eläinlajien rehun lisäaineena hyväksyttiin komission täytäntöönpanoasetuksella (EU) N:o 1263/2011 (2) kymmeneksi vuodeksi.
                  
               
                     (2)
                  
                  
                     Hyväksyntää muutettiin myöhemmin komission täytäntöönpanoasetuksella (EU) 2020/1092 (3) asetuksen (EY) N:o 1831/2003 13 artiklan 2 kohdan mukaisesti lisäaineen formulaation osalta.
                  
               
                     (3)
                  
                  
                     Aiottu muutos ei koskenut täytäntöönpanoasetuksessa (EU) N:o 1263/2011 vahvistettua hyväksynnän voimassaoloaikaa, jonka oli määrä päättyä 26 päivänä joulukuuta 2021. Täytäntöönpanoasetuksen (EU) 2020/1092 liitteessä kuitenkin ilmoitetaan virheellisesti, että Lactococcus lactis NCIMB 30160 -valmisteen hyväksynnän voimassaolo päättyisi 16 päivänä elokuuta 2030. Kyseinen virhe tuli näin lisätyksi täytäntöönpanoasetukseen (EU) N:o 1263/2011 täytäntöönpanoasetuksen (EU) 2020/1092 kautta.
                  
               
                     (4)
                  
                  
                     Selkeyden ja oikeusvarmuuden vuoksi on siksi tarpeen oikaista täytäntöönpanoasetusta (EU) N:o 1263/2011 Lactococcus lactis NCIMB 30160 -valmisteen hyväksynnän voimassaoloajan päättymisen osalta.
                  
               
                     (5)
                  
                  
                     Täytäntöönpanoasetuksessa (EU) 2020/1092 säädetään, että lisäaineen Lactococcus lactis NCIMB 30160 hyväksynnän ehtoihin tehtävä muutos koskee ainoastaan lisäaineen formulaatiota. Kyseisen lisäaineen hyväksynnän voimassaoloajan muutostarvetta ei mainittu. Lisäksi asetuksen (EY) N:o 1831/2003 9 artiklan 8 kohdassa säädetään, että hyväksyntä myönnetään kymmeneksi vuodeksi, eikä tällaisesta säännöstä saa poiketa muuttamalla hyväksynnän ehtoja. Täytäntöönpanoasetuksen (EU) 2020/1092 hyväksymisen jälkeenkin rehun lisäaineita koskevassa rekisterissä lisäaineen Lactococcus lactis NCIMB 30160 hyväksynnän päättymispäiväksi mainittiin edelleen 26 päivä joulukuuta 2021. Se, että ehdotetulla oikaisulla ei olisi taannehtivaa vaikutusta, johtaisi toimijoiden välisen syrjimättömyyden periaatteen loukkaamiseen, sillä pidennyksen myöntäminen lisäaineen Lactococcus lactis NCIMB 30160 hyväksynnän voimassaoloon täytäntöönpanoasetuksen (EU) 2020/1092 voimaantulopäivästä olisi ainoastaan hyödyttänyt aiheettomasti kyseistä lisäainetta markkinoivia tai käyttäviä toimijoita. Tässä tapauksessa taannehtivuuden ei myöskään katsota vaikuttavan asianomaisten toimijoiden luottamuksensuojaan. Lisäksi ehdotettu oikaisu tehdään muussa kuin rikosoikeudellisessa yhteydessä, koska täytäntöönpanoasetuksessa (EU) 2020/1092 mainittu hyväksynnän väärä päättymispäivä johtui virheestä. Tätä asetusta olisi sen vuoksi sovellettava takautuvasti täytäntöönpanoasetuksen (EU) 2020/1092 voimaantulosta alkaen.
                  
               
                     (6)
                  
                  
                     Asianomaisten osapuolten luottamuksensuojan turvaamiseksi ja ehdotetun oikaisun taannehtivan soveltamisen vuoksi tämän asetuksen olisi tultava voimaan kiireellisesti.
                  
               
                     (7)
                  
                  
                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Oikaistaan täytäntöönpanoasetuksen (EU) N:o 1263/2011 liite tämän asetuksen liitteen mukaisesti.
         
         
            2 artikla
            Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
            Sitä sovelletaan 16 päivästä elokuuta 2020.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 10 päivänä maaliskuuta 2021.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  EUVL L 268, 18.10.2003, s. 29.
         
            (2)  Komission täytäntöönpanoasetus (EU) N:o 1263/2011, annettu 5 päivänä joulukuuta 2011, Lactobacillus buchnerin (DSM 16774), Lactobacillus buchnerin (DSM 12856), Lactobacillus paracasein (DSM 16245), Lactobacillus paracasein (DSM 16773), Lactobacillus plantarumin (DSM 12836), Lactobacillus plantarumin (DSM 12837), Lactobacillus brevisin (DSM 12835), Lactobacillus rhamnosusin (NCIMB 30121), Lactococcus lactisin (DSM 11037), Lactococcus lactisin (NCIMB 30160), Pediococcus acidilacticin (DSM 16243) ja Pediococcus pentosaceusin (DSM 12834) hyväksymisestä kaikkien eläinlajien rehun lisäaineena (EUVL L 322, 6.12.2011, s. 3).
         
            (3)  Komission täytäntöönpanoasetus (EU) 2020/1092, annettu 24 päivänä heinäkuuta 2020, täytäntöönpanoasetuksen (EU) N:o 1263/2011 muuttamisesta siltä osin kuin on kyse Lactococcus lactisin (NCIMB 30160) hyväksymisestä kaikkien eläinlajien rehun lisäaineena (EUVL L 241, 27.7.2020, s. 10).
      
      
         
            LIITE
            Oikaistaan täytäntöönpanoasetuksen (EU) N:o 1263/2011 liitteessä lisäainetta Lactococcus lactis NCIMB 30160, tunnistenumero 1k2082, koskeva kohta seuraavasti:
            
                         
                     
                     
                        Korvataan sarakkeessa ”Hyväksynnän voimassaolo päättyy” päivämäärä ”16.8.2030” päivämäärällä ”26.12.2021”.